**Príloha č. 3 - DOHODA O MLČANLIVOSTI A OCHRANE DÔVERNOSTI INFORMÁCIÍ**

medzi

**........**

a

[●]

Táto DOHODA O MLČANLIVOSTI A OCHRANE DÔVERNOSTI INFRMÁCIÍ (ďalej len „dohoda“) je uzatvorená podľa § 269 ods. 2 a § 271 zákona č. 513/1991 Zb. Obchodný zákonník v znení neskorších predpisov (ďalej len „obchodný zákonník“) medzi týmito zmluvnými stranami:

**Poskytovateľ: ..........**

Sídlo: **..........**

IČO: **..........**IČ DPH: **..........**

Štatutárny orgán **..........**

Zastúpené <meno – funkcia>

Bankové spojenie: **..........**

IBAN/SWIFT: **..........**

(ďalej ako „**Poskytovateľ**“)

a

**Prijímateľ: <Obchodné meno / Názov>**

Sídlo:

IČO:

DIČ:

IČ DPH:

Zastúpená:

Bankové spojenie:

Číslo účtu – IBAN:

(ďalej ako „**Prijímateľ**“)

(Poskytovateľ a Prijímateľ ďalej spoločne ako „**zmluvné strany**“)

1. PREDMET DOHODY
   1. Predmetom dohody je záväzok Prijímateľa zachovávať mlčanlivosť o dôverných informáciách, s ktorými bol Prijímateľ oboznámený, ktoré získal alebo má k dispozícii v súvislosti s vykonávaním penetračného testovania pre Poskytovateľa na základe zmluvy č. Údaje sú spracúvané Prijímateľom v rámci spolupráce zmluvných strán.
   2. Za dôverné informácie sa na účely tejto dohody považujú akékoľvek informácie, o ktorých možno vzhľadom na ich povahu a obsah predpokladať, že na ich utajení má Poskytovateľ záujem, a ktoré sa Prijímateľ dozvedel pri plnení svojho záväzku (ďalej len „**dôverné informácie**“). Dôverné informácie podliehajú mlčanlivosti vždy, bez ohľadu na to, či boli ako dôverné aj výslovne označené.
   3. Dôverným informáciám je poskytovaná rovnaká ochrana a utajenie bez ohľadu na to, v akej forme a na akom nosiči sú zachytené a bez ohľadu na to, akým spôsobom bola informácia poskytnutá.
   4. Za dôverné informácie sa nepovažujú
      1. informácie, ktoré boli všeobecne známe, alebo sa stali všeobecne známymi inak ako porušením mlčanlivosti stanoveným touto dohodou,
      2. boli získané Prijímateľom v dobrej viere od nezávislej tretej strany, ktorá nie je viazaná mlčanlivosťou voči dôverným informáciám,
      3. informácie, ktoré je Prijímateľ povinný poskytnúť na základe zákona, alebo na základe právoplatného rozhodnutia orgánu verejnej správy za predpokladu, že bezodkladne informuje Poskytovateľa a informácie poskytne len v nevyhnutnom rozsahu.
   5. Prijímateľ je povinný zabezpečiť ochranu a utajenie dôverných informácií poskytnutých, resp. sprístupnených Poskytovateľom v súvislosti s  vykonávaním činností pre Poskytovateľa, nepoužiť ich v rozpore s účelom, na ktorý boli poskytnuté a neposkytnúť ani nesprístupniť ich žiadnej tretej strane, resp. osobe bez predchádzajúceho písomného súhlasu Poskytovateľa. Pre účely tejto dohody sa zmluvné strany dohodli na tom, že za tretie strany, resp. osoby, voči ktorým je Prijímateľ povinný zachovávať mlčanlivosť ohľadne dôverných informácií sa nepovažuje žiadny zamestnanec Prijímateľa spolupracujúci na predmete, ako ani Prijímateľom písomne splnomocnení odborní poradcovia. Pred poskytnutím dôverných informácií týmto osobám, resp. tretím stranám, v súlade s ustanoveniami tejto dohody sa však Prijímateľ zaväzuje uzatvoriť s týmito osobami písomný právny úkon, na základe ktorého bude takáto osoba zaviazaná zaobchádzať s poskytnutými dôvernými informáciami v súlade s podmienkami uvedenými v tejto dohode. Záväzok týchto osôb, resp. tretích strán zachovávať mlčanlivosť o poskytnutých dôverných informáciách a zaobchádzať s nimi v súlade s podmienkami uvedenými v tejto dohode musí trvať aj po skončení ich pracovného pomeru, štátnozamestnaneckého pomeru, služobného pomeru alebo obdobného pracovného, občianskoprávneho alebo obchodného vzťahu s Prijímateľom.
   6. Ďalej je predmetom tejto dohody záväzok Prijímateľa zachovávať mlčanlivosť o všetkých údajoch druhej zmluvnej strany či tretej osoby, ktoré majú charakter citlivých informácií v zmysle zákona č. 45/2011 Z. z. o kritickej infraštruktúre v znení neskorších predpisov a osobných údajov chránených v zmysle ustanovení Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) a zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.
2. SPÔSOB NAKLADANIA S DÔVERNÝMI INFORMÁCIAMI
   1. Prijímateľ sa zaväzuje nakladať s dôvernými informáciami, ktoré získal od Poskytovateľa takým spôsobom, aby nedošlo k ich úniku, prezradeniu, zverejneniu, zneužitiu, vymazaniu či poškodeniu. Všetky nosiče informácií obsahujúce dôverné informácie, a to bez ohľadu na ich formu je Prijímateľ povinný chrániť pred ich stratou, poškodením, odcudzením, zničením, nedovoleným rozmnožovaním, rozširovaním alebo iným neoprávneným použitím.
   2. Prijímateľ sa zaväzuje, že nebude dôverné informácie používať spôsobom, ktorý by priamo alebo nepriamo akokoľvek poškodzoval alebo ohrozoval oprávnené záujmy alebo dobré meno Poskytovateľa.
   3. Ak Prijímateľ preukázateľne poruší povinnosť mlčanlivosti podľa tejto dohody, Poskytovateľ je oprávnený uplatniť si voči nemu nárok na zaplatenie zmluvnej pokuty vo výške <.............> (slovom: <.............> ) za každý jednotlivý prípad porušenia. Zmluvnú pokutu je Prijímateľ povinný uhradiť do <.............> odo dňa doručenia výzvy k úhrade na bankový účet SK74 8180 0000 0700 0557 134.
   4. Ak Prijímateľ spôsobí Poskytovateľovi škodu porušením tejto dohody, zodpovedá za ňu v zmysle všeobecných platných predpisov. Zaplatením zmluvnej pokuty nie je dotknutý nárok Poskytovateľa na náhradu škody. Zodpovednosť za škodu sa vzťahuje i na tretie osoby, ktorých práva týmto porušením budú dotknuté.
3. VYHLÁSENIA A ZÁVÄZKY
   1. Prijímateľ sa zaväzuje chrániť poskytnuté dôverné informácie, odovzdané a prijaté dokumenty a údaje pred odcudzením, stratou, zneužitím, neoprávneným kopírovaním a sprístupnením tretím osobám.
   2. Na žiadosť Poskytovateľa sa Prijímateľ zaväzuje okamžite odovzdať Poskytovateľovi dokumenty a listinné podklady (a ich kópie), ktoré boli Prijímateľovi poskytnuté, resp. sprístupnené na základe tejto dohody. Ak Poskytovateľ Prijímateľa požiada, musia byť všetky materiály a dokumenty, ktoré Prijímateľ vypracoval na základe dôverných informácií poskytnutých, resp. sprístupnených zo strany Poskytovateľa, zničené, bez zachovania kópií. Takéto zničenie materiálov a dokumentov bezodkladne potvrdí Prijímateľ Poskytovateľovi na základe jeho výzvy písomne.
   3. V prípade, že súd alebo štátny orgán bude od Prijímateľa požadovať v zmysle platných právnych predpisov Slovenskej republiky zverejnenie akejkoľvek z dôverných informácií, v takom prípade Prijímateľ okamžite zašle Poskytovateľovi oznámenie o akejkoľvek takejto požiadavke alebo žiadosti ešte predtým, než takéto dôverné informácie poskytne, ak to nie je v rozpore so všeobecne záväznými právnymi predpismi. Prijímateľ sa zaväzuje konať v dobrej viere tak, aby zachoval dôvernú povahu dôverných informácií. Za porušenie tejto dohody sa nepovažuje sprístupnenie dôverných informácií, ktoré je zmluvná strana povinná oznámiť zo zákona, na základe rozhodnutia príslušného súdu alebo štátneho orgánu.
   4. Prijímateľ berie na vedomie vyhlásenie Poskytovateľa, že Poskytovateľ má oprávnenie poskytovať dôverné informácie Prijímateľovi v rozsahu a spôsobom uvedeným v tejto dohode a ich poskytnutím neporušuje práva a/alebo právom chránené záujmy akejkoľvek tretej osoby a zodpovedá Prijímateľovi za škody, vzniknuté v súvislosti s nepravdivosťou tohto vyhlásenia. Poskytovateľ sa zaväzuje Prijímateľovi nahradiť všetku škodu a/alebo ujmu, ktorá Prijímateľovi vznikne v dôsledku nepravdivosti tohto vyhlásenia.
4. ZÁNIK DOHODY

* 1. Dohoda zaniká
     1. uplynutím času, na ktorý bola uzavretá,
     2. písomnou dohodou zmluvných strán,
     3. písomnou výpoveďou dohody ktoroukoľvek zo zmluvných strán, aj bez udania dôvodu, a to s výpovednou lehotou <........> mesiacov, ktorá začne plynúť <.............> po doručení výpovede druhej zmluvnej strane,
     4. písomným odstúpením od dohody doručeným druhej zmluvnej strane v prípadoch, ktoré ustanovuje táto dohoda alebo zákon.
  2. Každá zo zmluvných strán je oprávnená odstúpiť od tejto dohody v prípade jej podstatného porušenia, za ktoré sa považuje každé porušenie povinnosti zmluvných strán uvedené v tejto dohode. Pri odstúpení od dohody sa primerane aplikujú ustanovenia obchodného zákonníka. Odstúpenie od dohody musí byť doručené druhej zmluvnej strane na adresu uvedenú v záhlaví tejto dohody, alebo na inú adresu oznámenú druhou zmluvnou stranou. Odstúpením od dohody nezanikajú nároky Poskytovateľa na uplatnenie zmluvnej pokuty a náhradu škody. Akúkoľvek zmenu adresy je dotknutá zmluvná strana povinná ihneď oznámiť druhej zmluvnej strane písomne.
  3. Zánik dohody nemá žiadny vplyv na záväzok zmluvných strán chrániť a utajovať dôverné informácie získané počas existencie dohody, a to bez časového obmedzenia až do doby, než sa dôverné informácie stanú všeobecne známymi za predpokladu, že sa tak nestane v dôsledku porušenia povinnosti.
  4. Povinnosť mlčanlivosti pre zmluvné strany trvá aj po zániku tejto dohody, čím trvá aj povinnosť zmluvnej pokuty a prípadnej náhrady vzniknutej škody.
  5. Zmluvné strany sa dohodli, že nevykonajú žiaden úkon smerujúci k zániku tejto dohody počas obdobia, v ktorom prebieha projekt.

1. ZÁVEREČNÉ USTANOVANIA
   1. Táto dohoda nadobúda platnosť <a účinnosť> dňom jej podpisu oboma zmluvnými stranami <a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky>.
   2. Táto dohoda sa uzatvára na dobu určitú/neurčitú.
   3. Táto dohoda je vyhotovená v <počet> rovnopisoch, z čoho <počet> dostane Poskytovateľ a <počet> Prijímateľ.
   4. Vo veciach neupravených touto dohodou sa zmluvný vzťah spravuje príslušnými ustanoveniami obchodného zákonníka v znení neskorších predpisov, zákona č. 40/1964 Zb. Občiansky zákonník v znení neskorších predpisov a ďalších súvisiacich všeobecne záväzných právnych predpisov. Ak takýchto ustanovení niet, použijú sa ustanovenia im svojou povahou a obsahom najbližšie. Ak niet ani tých, použijú sa základné princípy súkromného práva s cieľom naplnenia účelu tejto dohody.
   5. Zmluvné strany sa dohodli, že akékoľvek zmeny a doplnenia tejto dohody je možné vykonávať iba formou písomného a očíslovaného dodatku.
   6. Ak niektoré ustanovenia tejto dohody nie sú celkom alebo sčasti účinné alebo neskôr stratia účinnosť, nie je tým dotknutá platnosť ostatných ustanovení. Namiesto neúčinných ustanovení sa použije v súlade s bodom 5.4 tohto článku právna úprava, ktorá sa čo najviac približuje zmyslu a účelu tejto dohody a následne v danej veci zmluvné strany čo najskôr uzatvoria písomný dodatok podľa bodu 5.5.
   7. Akúkoľvek zmenu uvedených identifikačných údajov alebo kontaktných údajov je zmluvná strana povinná bezodkladne oznámiť druhej zmluvnej strane.
   8. Zmluvné strany prehlasujú, že ich prejavy vôle byť viazaní touto dohodou sú slobodné, jasné, určité a zrozumiteľné. Zmluvná voľnosť oboch zmluvných strán nie je ničím obmedzená a zmluvu nepodpisujú v tiesni, v omyle, a ani za nápadne nevýhodných podmienok.
   9. Zmluvné strany vyhlasujú, že si túto dohodu riadne prečítali, jej obsahu porozumeli a na znak toho, že obsah tejto dohody zodpovedá ich skutočnej a slobodnej vôli, ju vlastnoručne podpísali.

*[PODPISY NA NASLEDUJÚCEJ STRANE]*

|  |  |
| --- | --- |
| V Bratislave, dňa <....> | V Bratislave, dňa <....> |
|  |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Poskytovateľ** | **Prijímateľ** |
| **Ministerstvo investícií, regionálneho rozvoja** | **<Obchodné meno / názov zmluvnej strany>** |
| **a informatizácie Slovenskej republiky** | <meno konajúcej osoby> |
| Mgr. art. Veronika Remišová, ArtD., MA. | <funkcia konajúcej osoby> |
| podpredsedníčka vlády a ministerka investícií, regionálneho rozvoja a informatizácie Slovenskej republiky |  |